ভোটের ফল প্রকাশের পর থেকেই বিরোধী দলের নেতা-কর্মীদের উপর হামলার ঘটনা ঘটছিল নিউটাউনে। এবার সেই তালিকায় যোগ হল শাসকদলেরই সাংসদ কাকলি ঘোষ দস্তিদারের অনুগামীদের নামও। 
কাকলি অনুগামী বলে এলাকায় পরিচিত দুই ব্যক্তির বাড়িতে শনিবার রাতে হামলা চালায় কয়েকজন। স্থানীয়দের অভিযোগ, হামলাকারীরা তৃণমূলের বিধায়ক সব্যসাচী দত্তের অনুগামী। এরই পাশাপাশি নিউটাউনের আকাঙ্ক্ষা মোড়ের কাছে কাকলি অনুগামী এক সিন্ডিকেট নেতার অফিস এবং যাত্রাগাছি এলাকায় কাকলি অনুগামীদের একটি দলীয় কার্যালয় বিধায়কের লোকজন দখল করে নিয়েছে বলে অভিযোগ। 
স্থানীয় সূত্রের খবর, শনিবার রাতেই জ্যাংড়া-হাতিয়াড়া ২ নম্বর অঞ্চলের সভাপতি তথা জ্যাংড়া-হাতিয়াড়া পঞ্চায়েতের সদস্য দিলীপ ঘোষের বাড়িতেও কয়েকজন হামলা চালায়। এক্ষেত্রেও অভিযোগের তির সব্যসাচীর অনুগামীদের দিকে। দিলীপ এবং তাঁর সঙ্গীরা ভোটে সব্যসাচীকে হারানোর জন্য চেষ্টা করেছিলেন বলে পাল্টা দাবি করা হয়েছে। 
      
কাকলি ঘোষ দস্তিদার।                                                                     সব্যসাচী দত্ত।
 
অন্যদিকে, বিধাননগর পুরসভার ১ নম্বর ওয়ার্ডের আদিবাসীপাড়ায় সব্যসাচী অনুগামীদের বিরুদ্ধে মারধর করার অভিযোগ তুলেছে এলাকার ১৫টি আদিবাসী পরিবার। ভোটের ফল বার হওয়ার পর থেকেই হুমকি এবং হামলার কারণে তাঁরা বাড়িছাড়া ছিলেন। সব্যসাচীর অনুগামীদের সঙ্গে পুরনো শত্রুতার জেরেই তাঁদের নিশানা করা হচ্ছে বলে অভিযোগ।
এলাকায় পরিস্থিতি নিয়ন্ত্রণ করতে রবিবার অনুগামীদের নিয়ে কাকলি নিজেই নারায়ণপুর, নবাবপুর, জ্যাংড়া-হাতিয়াড়া-সহ একাধিক এলাকায় যান। তবে কাকলি অনুগামীদের একাংশের দাবি, নেত্রীর স্পষ্ট নির্দেশ ছিল, তাঁদের তরফে কোনও গন্ডগোল যেন না হয়। হামলার প্রসঙ্গে সাংসদ এদিন বলেন, ‘‘শুনেছি দুষ্কৃতীরা হামলা চালিয়েছে। পুলিশকে জানিয়েছি। দলকেও জানিয়েছি।’’
সন্ত্রাস চালানোর অভিযোগ অবশ্য অস্বীকার করেছেন সব্যসাচীর অনুগামীরা। রাজারহাট-নিউটাউনের এক তৃণমূল নেতার দাবি, বিক্ষিপ্তভাবে কয়েকটি ছোটখাটো ঘটনা ঘটলেও কোনও গন্ডগোল যাতে না হয়, তা নজরে রাখা হচ্ছে। এই প্রসঙ্গে সব্যসাচীর মন্তব্য, ‘‘খোঁজ নেওয়ার পরেই বলতে পারব এরকম কিছু হয়েছে কি না।’’